Закон о Врховном законодавном савету и комисијама стручњака при Министарству правде (1929)
На предлог нашег Министра правде а по саслушању Председника Нашег Министарског Савета прописујемо и проглашујемо: 

Установљава се као саветодавни орган Председника Министарског Савета, при Министарству Правде, Врховни Законодавни Савет, са задатком, да са стручне и правне стране прегледа и оцењује пројекте закона, као и уредаба и правилника са законском снагом, израђених у појединим ресорима.

У том циљу сва ће министарства израђене пројекте упућивати Председнику Министарског Савета, који ће их спроводити Врховном Законодавном Савету за оцену.

Чланове Врховног Законодавног Савета поставља на предлог Министра Правде, Председник Министарског Савета.

Председник Министарског Савета поставља између именованих чланова председника Врховног Законодавног Савета, као и једног члана за свог сталног референта у Савету.

Правилник о организацији и раду Врховног Законодавног Савета прописаће Министар Правде у сагласности са Председником Министарског Савета.

За припрему и израду пројеката закона, уредаба и правилника по струци Министарства Правде може, према потреби, Министар Правде образовати комисије стручњака, које ће радити по његовим упутствима.

Награде за рад члановима Врховног Законодавног Савета и комисија стручњака при Министарству Правде одређиваће Министар Правде.

Овај закон ступа у живот и добија обавезну снагу кад се обнародује у „Службеним Новинама“. Од тога дана престају да важе сви прописи о сталном Законодавном савету при Министарству Правде.

АЛЕКСАНДАР, с. р.

31. јануара 1929 године 
у Београду.

Председник Министарског Савета, 
Министар Унутрашњих Дела, 
почасни ађутант Њ. В. Краља, 
дивизијски генерал 
Петар Живковић, с. р.

Министар Правде, 
Др. М. Сршкић, с. р.

Видео и ставио државни печат, 
Чувар државног печата, 
Министар Правде, 
Др. М. Сршкић, с. р.

Закони Краљевине Срба, Хрвата и Словенаца